Kl

**Kære Tryghedsnetværk**

Så er sommeren ved at rinde ud, og det er blevet tid til en hilsen fra jeres Lokalpoliti.

I dette nummer af Dialogen vil vi blandt andet sætte fokus på mulighederne for konfliktmægling og hjælp igennem Offerrådgivningen. Det er begge frivillige indsatser, som har eksterne henholdsvis mæglere og rådgivere til at kunne give ofre og gerningspersoner mulighed for at rede trådene ud og komme videre efter en hændelse i deres liv.

**Konfliktråd hos politiet**

Har du været udsat for en forbrydelse, giver konfliktråd mulighed for at møde gerningsmanden ansigt til ansigt sammen med en specialuddannet mægler. Måske kunne det være relevant for dig, eller nogen du kender.

Konfliktråd er et landsdækkende tilbud i alle landets politikredse. Det er frivilligt at deltage, men det er en betingelse for at kunne afholde et konfliktråd, at begge parter ønsker at deltage.

Personer under 18 år skal have deres forældres eller værges samtykke. Konfliktrådet træder ikke i stedet for en retssag og en eventuel straf.

**Hvornår kan et konfliktråd være en god ide?**

Konfliktråd giver mulighed for, at en forurettet kan fortælle gerningspersonen, hvordan forbrydelsen har påvirket vedkommende. Dette kan medvirke til at bearbejde den vrede og angst, der kan være opstået på baggrund af forbrydelsen. Gerningspersonen får omvendt mulighed for at høre og forholde sig til de menneskelige følger af kriminaliteten og tage ansvar for sine handlinger.

**Vores konfliktrådskoordinator hedder Bent**

I hver politikreds er der en koordinator, som gennemgår sager, der kan være egnede til konfliktråd. Koordinatoren skaber kontakt til forurettede og gerningsmand og gør konfliktrådssagen klar til mægleren.

I Sydsjællands og Lolland-Falsters Politi er det Bent Jakobsen, som er konfliktrådskoordinator. Bent er med til at finde sager og få dem videre til vores eksterne uddannede konfliktrådsmæglere. Mæglerne tager altid kontakt til begge parter, for at tale med dem om hvad de håber at få ud af mæglingen inden de bringer parterne sammen.

Du kan kontakte Bent indenfor normal arbejdstid på telefon 41625151. Alternativt kan du ringe 1-1-4 eller kontakt en af lokalbetjentene fra dit område, se bagerst i bladet.

En af kredsens konfliktmæglere Morten Aagaard Christensen kommenterer her på nogle konkrete mæglingssager.

*Når parterne siger ja til at mødes i eksempelvis en voldssag, så har de ofte gjort sig klart, at mødet med den anden part er for enten at sige undskyld, eller for at få en undskyldning - mange har ”huller” i hændelsen, så de kan have brug for at oplyse hinanden om de manglende brikker i puslespillet, samt få ”slået den berømte streg i sandet”.*

*Et eksempel er en sag, hvor to mænd stod med hver deres cykel ved et fodgængerfelt i et lyskryds, men ender med at komme op at slås. Konflikten i sin enkelhed: ”du må ikke stå på striberne (fodgængerfeltet) ”. Uenigheden ender i et slagsmål, de kommer begge til skade og bliver sendt på sygehuset i hver sin ambulance.*

*Der bliver iværksat et Konfliktråd, hvilket begge er med på, og til mæglingen tre uger senere er parterne rolige, eftertænksomme, afklarede og får sympati for hinanden. I mæglingen er de begge gode til at tage sit ansvar på sig – ”jeg burde ikke have gjort det”, og den anden part siger, ”jeg burde heller ikke have sagt det” osv.*

*Det ender med at parterne giver hinanden et kram, hvor den ene part giver noget salve til den anden parts flækkede øjenbryn.*

*Et andet eksempel er fra en røverisag med en mand, som truer sig til et begrænset udbytte i en detailhandel. Manden bliver fanget kort efter og får en såkaldt straks-dom (Afsoning påbegyndes med det samme).*

*Der bliver lavet et konfliktråd mellem gerningsmand og den unge pige, som sad bag kassen i butikken. Hun er ved mæglingen tydeligt berørt af situationen, og har taget en bisidder med til mæglingen.*

*Gerningsmanden undskyldte gentagne gange overfor pigen, - begge parter var meget berørt af situationen.*

*Igennem mæglingen fik de en form for ”reparation” af oplevelsen.*

Mægling er også i flere tilfælde blevet brugt i sager med alvorlige trafikuheld. Her bringes vidner, pårørende og involverede sammen for at få talt hændelsen igennem. Dette har vist sig meget brugbart for parterne involveret. Man kunne nævne talrige andre eksempler på Konfliktråd, hvor parterne har glæde af at komme til en mægling og komme videre fra en voldsom hændelse i deres liv.

**Offerrådgivningen**

Offerrådgivningen yder støtte til ofre, vidner og pårørende til ofre for kriminalitet og ulykke. I Danmark er der 12 lokale offerrådgivninger – én i hver politikreds. Hver af disse yder støtte telefonisk, via anonym facetime over hjemmesiden, og slutteligt ved fysisk møde.

I Sydsjællands og Lolland Falsters Politikreds er der 13 frivillige rådgivere.

Offerrådgivningen har en stor berettigelse i forhold til alle typer af ”ofre”. Der er jo stor forskel på hvornår man betegner sig selv som et ”offer”, men har man oplevet noget, hvor der kunne være brug for at tale tingene igennem – få støtte i forhold til bank, kommune mv., så har Offer-rådgivningen også en mentorordning, hvor de kan støtte op i en længere periode.

Du kan altid træffe Offerrådgivningen hele året og på alle tidspunkter af døgnet

ik her **Offerrådgiverne er dem, der tager telefonen, når et offer ringer.**

De er klædt på til at tale med mennesker, der enten står i en akut svær situation eller som har oplevet noget, som tynger dem. På landsplan er der over 200 frivillige offerrådgivere – en af dem fortæller her:

”*Som så mange andre meldte jeg mig som offerrådgiver fordi en nær ven opfordrede mig til det, selvom jeg aldrig tidligere havde lavet frivilligt arbejde.*

*Oplevelsen af at kunne skabe håb gennem lytning og rådgivning er ikke bare en gevinst for ofret, vidnet eller den pårørende – men også for mig.*

*Når jeg oplever et menneske, som går lettet og håbefuld ud ad døren efter en eller to rådgivningssamtaler, så kan jeg blive helt rørt. Det er som om jeg har givet dem en gave ved bare at sidde og lytte til dem.*

*De fleste mennesker kommer på et tidspunkt i løbet af deres liv ud for alvorlige oplevelser. For mange står det ikke altid klart, hvor stor en hjælp en almindelig medmenneskelig samtale er, men det har jeg nu fået øjnene op for.*

*Det er utroligt, hvad en times samtale kan betyde for et menneske i krise. Jeg har ikke løsningen på problemet, men jeg kan hjælpe offeret med at acceptere den ulykkelige situation og finde ressourcerne og den indre styrke til at komme videre. Vi mennesker har bare langt flere ressourcer, end vi selv tror”* - fortæller hun.

**Ring til Offerrådgivningen på**[**116 006**](tel:116%20006)**- du er anonym**

**Sommer over landet**

På tværs af kredsen er sommeren blevet nydt med markeder, koncerter og festivaler. Det betyder travlhed for vores Lokalpoliti, som gerne vil være med, ”hvor det sker”. Igennem sommeren har vi været i dialog med masser af sommerglade borgere, og en tak skal lyde til alle de lokale ildsjæle for godt samarbejde i forbindelse med afholdelsen af store begivenheder som f.eks. Dølle marked, Grøn koncert og diverse byfester.

Nogle gange har de private fester været så festlige, at musikken har været til gene for andre. I sådanne tilfælde har politiet mulighed for at udstede bøde efter Ordensbekendtgørelsen, og vi kan tage musikanlægget med på stationen hvis vi gentagne gange bliver kaldt ud til samme fest.

hvis du har problemer med grafik eller links? [Klik her hvis du har problemer med grafik eller links?](https://mailchi.mp/bfa.dk/gratis-testworkshop-om-kompetencer-i-arbejdsmiljarbejdet?e=7a4ebe38ca)